ПРОГРАМ

ПОДРШКЕ РАЗВОЈУ СТАРИХ И УМЕТНИЧКИХ ЗАНАТА И

ПОСЛОВА ДОМАЋЕ РАДИНОСТИ У 2025. ГОДИНИ

1. ПРЕДМЕТ

Чланом 8. Закона о буџету Републике Србије за 2025. годину („Службени гласник РС”, број 94/24), у оквиру Раздела 21 - Министарство привреде, Главa 21.0, Програм 1509 – Подстицаји развоју конкурентности привреде, Функција 410 - Општи економски и комерцијални послови и послови по питању рада, Пројекат 4002 - Подршка развоју предузетништва, Економска класификација 454 - Субвенције приватним предузећима обезбеђена су средства у износу од 135.000.000,00 динара. Од наведеног износа 20.000.000,00 динара намењено је за реализацију Програма подршке развоју старих и уметничких заната и послова домаће радиности у 2025. години (у даљем тексту: Програм).

Средства за реализацију Програма представљају de minimis помоћ.

Подстицаји који се додељују на основу Програма представљају наменска бесповратна средства, субвенцију, која су, као таква, изузета од принудне наплате, сходно члану 48. Закона о платном промету („Службени лист СРЈ”, бр. 3/02 и 5/03 и „Службени гласник РС”, бр. 43/04, 62/06, 111/09 – др. закон, 31/11 и 139/14 – др. закон).

Програмом се утврђују циљеви, намена средстава, начин реализације и праћење реализације Програма. Изрази којима се у Програму означавају лица односе се подједнако на лица мушког и женског пола без обзира на то у којем су граматичком роду изражени.

Програм спроводи Министарство привреде (у даљем тексту: Министарство).

2. ЦИЉЕВИ

Циљ Програма јесте очување и унапређење старих и уметничких заната као и послова домаће радиности у сврху укупног развоја предузетништва и повећања конкурентности.

3. НАМЕНА СРЕДСТАВА

Средства опредељена Програмом намењена су као подршка привредним субјектима који обављају послове који се сматрају старим и уметничким занатима, односно пословима домаће радиности на основу Правилника о одређивању послова који се сматрају старим и уметничким занатима, односно пословима домаће радиности, начину сертификовања истих и вођењу посебне евиденције издатих сертификата („Службени гласник РСˮ, број 56/12).

Средства опредељена Програмом намењена су за:

1. финансирање куповине нове опреме. Под опремом подразумева се производна опрема и опрема укључена у производни процес. Опрема која је предмет финансирања мора бити намењена за професионалну употребу приликом израде производа и пружања услуга у складу са делатношћу привредног субјекта.

2. финансирање куповине репроматеријала. Под куповином репроматеријала подразумева се куповина сировина и полупроизвода које треба прерадити или дорадити до коначног производа, који мора бити у складу са делатношћу привредног субјекта.

Средства по овом програму не могу се користити за:

- промет између повезаних лица;

- трошкове превоза и испоруке;

- трошкове увоза, царине, шпедиције;

- плаћање путем компензације;

- трошкове банкарске провизије и банкарске гаранције;

- трошкове репарације и реконструкције опреме;

- трошкове сервисирања и гаранције;

- трошкове обуке.

Опрема и репроматеријал која је предмет Програма, односно за чију се набавку додељују бесповратна средства, не може бити купљена од физичког лица, осим ако је добављач предузетник.

4. ФИНАНСИЈСКИ ОКВИР

Бесповратна средства се одобравају за финансирање трошкова куповине опреме и/или репроматеријала на основу предрачуна, не старијег од дана објављивања Јавног позива.

Бесповратна средства се одобравају у висини од најмање 80.000,00 динара до највише 300.000,00 динара.

Бесповратна средства се одобравају у висини од 100% набавне вредности са предрачуна, укључујући порез на додату вредност.

У случају када је укупна вредност опреме која се набавља виша од 300.000,00 динара, корисник преузима обавезу да финансира разлику сопственим учешћем и о томе достави адекватан доказ.

5. УСЛОВИ ЗА ДОДЕЛУ БЕСПОВРАТНИХ СРЕДСТАВА

5.1. Корисници бесповратних средстава

Право на подношење захтева за доделу бесповратних средстава имају привредни субјекти носиоци сертификата старих и уметничких заната и послова домаће радиности, односно носиоци сетификата о продужењу важности постојећег сертификата, које издаје Министарство привреде, и то:

1. правна лица регистрована у Агенцији за привредне регистре као привредна друштва или задруге до 31. децембра 2024. године, која су разврстана на микро и мала правна лица у складу са Законом о рачуноводству („Службени гласник РС”, бр. 73/19 и 44/21 – др. закон) према финансијским извештајима за 2024. годину
2. предузетници регистровани у Агенцији за привредне регистре до 31. децембра 2024. године.

5.2. Услови које мора да испуни привредни субјекат

Услови које мора да испуни привредни субјекат:

1. да су поднели попуњен захтев за доделу бесповратних средстава са потребном документацијом која ће бити дефинисана у Јавном позиву и Упутству.
2. да се ради о активном привредном субјекту;
3. да је измирио доспеле обавезе јавних прихода (достављањем Уверења о плаћеним обавезама на свим уплатним рачунима јавних прихода);
4. да у текућој фискалној години и у претходне две године (односно у 2025, 2024. и 2023. години) заједно са повезаним лицима није примио државну помоћ и de minimis помоћ чија би висина, заједно са траженим бесповратним средствима, прекорачила износ од 300.000,00 евра;
5. да предмет финансирања за који се конкурише није финансиран делимично или у целости из било ког другог извора јавних средстава;
6. да привредни субјект није у тешкоћама, према дефиницији привредног субјекта у тешкоћама, у складу са чланом 2. Уредбе о правилима за доделу државне помоћи („Службени гласник РСˮ, бр. 13/10, 100/11, 91/12, 37/13, 97/13, 119/14, 23/21 – др. пропис, 62/21 – др. пропис, 99/21 – др. пропис, 20/23 – др. пропис, 43/23 – др. пропис, 48/23 – др. пропис и 17/25 – др. пропис);
7. да над привредним субјектом није покренут стечајни поступак и поступак ликвидације, односно поступак принудне ликвидације, сходно Закону о стечају („Службени гласник РС”, бр. [104/09](javascript:void(0)), [99/11](javascript:void(0)) – др. закон, [71/12](javascript:void(0)) – УС, [83/14](javascript:void(0)), [113/17](javascript:void(0)), [44/18](javascript:void(0)), [95/18](javascript:void(0)) и [44/25](javascript:void(0)) – УС);
8. да над предузетником није покренут поступак губитка својства предузетника у смислу Закона о привредним друштвима („Службени гласник РС”, бр. 36/11, 99/11, 83/14 – др. закон, 5/15, 44/18, 95/18, 91/19, 109/21 и 19/25);
9. да пословни рачуни привредних субјеката нису блокирани од дана подношења пријаве на Јавни позив до дана доношења одлуке министра;
10. да се опрема и репроматеријал набавља само од кредибилног добављача. Добављач не сме бити повезано лице са корисником бесповратних средстава у смислу Закона о привредним друштвима;
11. да су доставили слике радионице радног простора у којој се обавља делатност.

Начин провере услова које мора да испуни привредни субјект биће прецизније дефинисан Упутством.

Учесник на Јавном позиву може поднети само један захтев.

6. ЈАВНИ ПОЗИВ ЗА ДОДЕЛУ БЕСПОВРАТНИХ СРЕДСТАВА

Министарство ће, након усвајања Програма, jавни позив и пратећу документацију објавити на интернет страници Министарства: [www.privreda.gov.rs](file:///C:\Users\Ljiljana%20Acimovic%20T\AppData\Local\Microsoft\Windows\INetCache\Content.Outlook\G8I20AIX\www.privreda.gov.rs).

Пријава на Јавни позив (попуњен образац захтева са неопходном документацијом) доставља се у затвореној коверти на адресу: Министарство привреде, Кнеза Милоша 20, 11000 Београд, са назнаком: „НЕ ОТВАРАТИˮ.

Рок за подношење пријава биће дефинисан Јавним позивом.

7. ПОСТУПАК ДОДЕЛЕ БЕСПОВРАТНИХ СРЕДСТАВА

На основу поднетих захтева, стручна служба Министарства врши прегледање, контролу формалне исправности и предлог рангирања захтева на основу следећих критеријума:

- Процењени утицај субвенције на конкурентност у области пословања: до 30 поена;

- Допринос очувању културног наслеђа и традиције: до 30 поена;

- Друштвени значај делатности (утицај на локалну, туристичку и друге понуде): до 20 поена;

- Допринос одржању и проширењу пословања: до 20 поена.

Након тога министар привреде доноси одлуку о додели бесповратних средстава, односно одлуку о одбијању или одбацивању захтева.

Одбациће се захтеви за које се утврди да су неблаговремени, недопуштени, непотпуни или неразумљиви.

На основу наведених одлука донеће се појединачна решења о додели бесповратних средстава, као и решења о одбијању или одбацивању захтева.

Ова решења су коначна и против њих се не може уложити жалба већ се може покренути управни спор.

На основу решења о додели бесповратних средстава са корисницима се закључују уговори којима ће се прецизније дефинисати права и обавезе уговорних страна.

Уколико након закључења уговора из оправданих разлога дође до промене добављача, опреме и/или репроматеријала, а не мења се намена нити укупна вредност одобрених средстава, корисник је дужан да о насталој промени благовремено обавести Министарство и о томе достави доказе.

Уколико је насталом променом премашен лимит одобрених средстава разлику је дужан да уплати корисник средстава и о томе достави доказе.

Уколико је насталом променом утврђен нижи износ од износа одобрених средстава корисник је дужан да разлику врати Министарству и о томе достави доказе.

Уколико корисник услед измењених околности не достави благовремено доказе уговор ће бити раскинут и корисник је у обавези да врати бесповратна средства.

8. УГОВОР О ДОДЕЛИ БЕСПОВРАТНИХ СРЕДСТАВА

На основу донетих решења, Министарство ће са Корисником бесповратних средстава закључити уговор којим се регулишу међусобна права и обавезе.

Корисник бесповратних средстава дужан је да приликом закључења уговора, достави као средство обезбеђења, једну бланко соло меницу и једну личну меницу, регистровану у пословној банци са меничним овлашћењем.

Исплата бесповратних средстава врши се након закључења уговора. У случају да корисник бесповратних средстава учествује у набавци опреме/репроматеријала са сопственим средствима, у обавези је да прво изврши уплату сопствених средстава добављачу. Након достављеног доказа о извршеној уплати, Министарство ће исплатити бесповратна средства.

9. ОБАВЕЗЕ КОРИСНИКА БЕСПОВРАТНИХ СРЕДСТАВА

Корисник бесповратних средстава дужан је да:

- опрему видљиво означи (уколико је предмет набавке опрема) налепницом коју преузима од Министарства;

- средства искористи наменски;

- куповину опреме/репроматеријала за које су му одобрена бесповратна средства заврши одмах по уплати бесповратних средстава а најкасније до 31. марта 2026. године;

- омогући мониторинг од стране Министарства током 12 месеци од потписивања уговора;

- обезбеди да пословни рачун није блокиран од дана подношења пријаве до дана доношења одлуке министра.

10. ПРАЋЕЊЕ РЕАЛИЗАЦИЈЕ ПРОГРАМА

У циљу праћења реализације Програма, корисник бесповратних средстава обавезан је да Министарству достави најкасније до 15. априла 2026. године:

1. изводе рачуна из банака о плаћању,
2. фактуре,
3. слике опреме и репроматеријала у радионици.

Министарство као давалац бесповратних средстава задржава право да од Корисника бесповратних средстава, према потреби, затражи додатну документацију и информације.

Стање на терену може да се проверава и током 12 месеци од дана потписивања уговора, а контролу спроводи овлашћено лице Министарства или акредитоване регионалне развојне агенције.

Уколико Министарство у поступку контроле, утврди неправилности које се не могу решити споразумно, односно непридржавање уговора или неке друге злоупотребе, доставиће привредном субјекту обавештење о раскиду уговора. Министарство ће привредном субјекту који не изврши повраћај средстава у предвиђеном року активирати менице као средство обезбеђења за доделу бесповратних средстава.

Министарство ће, по завршетку Програма, доставити Влади финални извештај о реализацији ради информисања.